Správa OZ Senior klub Zamatka za obdobie r. 2010-2013.

Rok 2010

    Terajší výbor klubu dôchodcov bol zvolený 31.1.2010. V tomto istom roku sa podarili vybaviť priestory pre fungovanie klubu dôchodcov, ako i pre iné organizácie. Začali sme sa pravidelne stretávať okrem nedele /Babinec/ aj v stredu, kedy sa venujeme ručným prácam. Priestory sú po ICM, ktoré sa presťahovalo do budovy školy. Zariadenie je od viacerých darcov.
    
    V tom istom roku, teda r.2010 sme zaznamenali veľký úspech, pretože do klubu  prišla TV Markíza nakrútiť dokument „Netradičné vianočné ozdoby.“
Mali záujem o naše ozdobovanie vianočných gúľ, tzv. patchwork na polystyréne. Sú to krásne vianočné gule, dnes už zdobíme aj srdiečka, venčeky, hviezdičky a pod.  Tento príspevok bol  odvysielaný v Reflexe a bol veľmi pekne spracovaný, o čom svedčia  CD-čka, ktoré majú všetci zúčastnení. TV Markíza nás navštívila ešte raz v roku 2011, kedy sme vyrábali veľkonočné vajíčka tou istou technikou a pletené košíky z papiera, ktoré nás naučili žiačky z I.ZŠ zo Žiaru. Takisto tento príspevok bol odvysielaný v Reflexe.  Takto sa nám  podarilo zviditeľniť našu obec Lutila po celom Slovensku a aj za hranicami. Priaznivé ohlasy prišli z Bratislavy, Bardejova, Martina a z ďalekej Kanady. 

Rok 2011
 
    Okrem obvyklých akcií, ktoré máme každý rok zakotvené v pláne práce, ako napr. Výstava Trenčín, gulášpartia,divadlá, vianočné posedenie sa podarilo uskutočniť kúpanie v Podhájskej , ktorého sa pre veľkú horúčavu zúčastnilo  10 osôb. Podarilo sa nám založiť občianske združenie. Klub dôchodcov bol v decembri 2011 zaregistrovaný na Ministerstve vnútra SR pod názvom Senior klub Zamatka so sídlom Štefánikova 84, Lutila, hlavne pre možnosť  získania finančných prostriedkov 2% zo zaplatenej dane od zamestnancov, ako aj od podnikateľov a firiem. Ide tu o možnosť poukázania 2% zo zaplatenej dane na daňový úrad a ten ich jednou sumou poukáže na náš účet.  

Rok 2012

    Vysadili sme kvetinový ostrovček na križovatke pri kostole. Tento vysádzame, plejeme, polievame. Takisto sa staráme o trávnané a kvetinové plochy na našom peknom novom námestí. 
    V spolupráci s OZ Lutilienka sa zúčastňujeme na akciách poriadaných obecným úradom, napr, Fašiang, Deň detí, Lutilský jarmok, Tekvicové dni, Mikuláš, Vianočná besiedka a pod. Na týchto akciách vždy niečo napečieme, navaríme, urobíme aj výstavu  našich ručných prác, spojenú s predajom.
Rok 2013

    V júni sme zorganizovali vydarený výlet do kúpeľov Turčianske Teplice, z ktorého máme pekné spomienky a tiež fotografie, ktoré nám pripomínajú pekné chvíle strávené pri vode.

    Začali sme zariaďovať Izbu starých materí. Priestor nám poskytol obecný úrad v bývalej knižnici. Obecný úrad je nám nápomocný pri všetkých prácach, ktoré je potrebné urobiť. V tomto roku 2014 ju plánujeme dokončiť do takej podoby, aby sa páčila všetkým a spĺňala kritériá na Múzeum dediny. Zariadenie a takmer všetky exponáty sme získali od darcov, niektorí mali jedinú podmienku, aby sa zúčastnili pri otváraní izby. Za úspech považujeme to, že sa nám podarilo zohnať starodávne krosná, na ktorých naše mamky a staré mamy ešte nedávno tkali/ cca.50rokov?/ Tieto by sme chceli postupne sfunkčiť tak, aby bolo na nich možné ukázať, ako sa voľakedy vyrábalo oblečenie, uteráky, plachty, pokrovce a pod.  Ďalej za úspech budeme považovať vzorkovnicu lutilských „pokrovcov“, šatky lutilských žien a oblečenie figurín do dobového oblečenia lutilských krojov., to všetko v spolupráci s OZ Lutilienka   a ICM-kom. Expozícia bude plniť úlohu Múzea dediny. Zavedieme pravidelné návštevné hodiny. Každoročne izbicu priblížime obyvateľom akciou, ktorou si pripomenieme niečo zo života našich predkov /zvyky, spev, stravovanie a pod./ Takisto izbu sprístupníme pre naše deti zo ZŠ, MŠ, aby videli ako sa voľakedy žilo. Do budúcna plánujeme zriadiť Sedliacky-gazdovský dvor, aspoň  po dobu Lutilského jarmoka. Máme vytypované rôzne starodávne náradia, stroje, ktoré používali naši dedovia pri obrábaní pôdy, domácich prácach, prácach v záhrade a pod.

    Dúfame, že všetko to , čo máme naplánované sa nám podarí postupne splniť. 

23.2.2014  Lutila